13 மீக்கால் குடும்பச் சிலையை எடுத்து அதைப் படுக்கையில் கிடத்தினாள். அதன் தலைப்பாகத்தில் ஒரு வெள்ளாட்டுத்தோலை வைத்து ஒரு போர்வையால் மூடினாள். 14 தாவீதைப் பிடித்து வரச் சவுல் தூதர்களை அனுப்பிய போது, அவள் "அவர் நோயுற்றிருக்கிறார்" என்றாள். 15 மறுபடியும் சவுல் தாவீதைப் பார்க்கும்படி தூதர்களை அனுப்பி, "நான் கொல்லுமாறு அவனைப் படுக்கையோடு என்னிடம் கொண்டு வாருங்கள்" என்றார். 16 அவர்கள் வந்தபோது இதோ படுக்கையின் மேல் குடும்பச் சிலையும் அதன் தலைமாட்டில் வெள்ளாட்டுத் தோலும் இருக்கக் கண்டனர். 17 சவுல் மீக்காலிடம், "என் பகைவனைத் தப்பிக்குமாறு அனுப்பி, ஏன் என்னை வஞ்சித்தாய்?" என்று கேட்டார். அதற்கு மீக்கால் சவுலிடம், "'என்னை போகவிடு; இல்லையெனில் உன்னைக் கொன்று விடுவேன்' என்று அவர் மிரட்டினார்" என்று மறுமொழி கூறினாள். 18 அப்பொழுது தாவீது அங்கிருந்து தப்பியோடி இராமாவில் இருந்த சாமுவேலிடம் வந்து, சவுல் தமக்குச் செய்த யாவற்றையும் கூறினார். பின்னர் அவரும் சாமுவேலும் நாவோத்துக்குச் சென்று தங்கினர். 19 "இதோ இராமாவில் உள்ள நாவோத்தில் தாவீது இருக்கிறார்" என்று சவுலுக்குத் தெரிவிக்கப்பட்டது. 20 உடனே சவுல், தாவீதைப் பிடித்துவர ஆள்களை அனுப்பினார். அவர்கள் சென்றபோது இறைவாக்கினர் இறைவாக்குரைப்பதையும், சாமுவேல் அவர்களுக்குத் தலைமை தாங்கி நிற்பதையும் கண்டனர்; அத்துடன், சவுலின் ஆள்கள் மேலும் கடவுளின் ஆவி இறங்கி வரவே அவர்களும் இறைவாக்குரைத்தனர்.